Ούτε η απογοήτευση του -3, ούτε ο αντιπερισπασμός του ματς με την Μπάγερν Μονάχου πτόησαν την ΑΕΚ στη Ριζούπολη!



Η ομάδα του Μαρίνου Ουζουνίδη κάνοντας απλά τα βασικά και χωρίς να πατήσει το... γκάζι, επικράτησε του Απόλλωνα Σμύρνης με 2-0 και... επέστρεψε στους 13 βαθμούς, μετά την αφαίρεση βαθμών που της επιβλήθηκε για τα επεισόδια στο ΟΑΚΑ κόντρα στον Ολυμπιακό.







Τον δρόμο για την «Ένωση» άνοιξε ο Μάνταλος που ολοκλήρωσε ιδανικά τη συνεργασία του με τον Μπακασέτα, κάνοντας το 1-0 στο 37’ ενώ το τελικό σκορ διαμορφώθηκε στο 85’ με τον Λιβάγια να βρίσκει δίχτυα (μετά την πρεμιέρα κόντρα στον ΠΑΣ), αξιοποιώντας την υπέροχη σέντρα και ενέργεια του Κλωναρίδη.



Από την άλλη πλευρά, ο Απόλλωνας είχε την καλύτερη ευκαιρία του αγώνα (33’) με το ματς στο 0-0, αλλά παραμένει στο μηδέν στη βαθμολογία, δείχνοντας παρ’ όλα αυτά καλύτερο πρόσωπο σε σχέση με τα πρώτα παιχνίδια του πρωταθλήματος.



Πώς έπαιξαν



Την ευκαιρία στον Μοράν να αρχίσει... ενδεκαδάτος έδωσε ο Μαρίνος Ουζουνίδης, με τον Ισπανό χαφ να επιλέγεται δίπλα στον Αντρέ Σιμόες. Κατά τα λοιπά, οι υπόλοιπες επιλογές του Έλληνα τεχνικού στο 4-4-1-1 ήταν οι απόλυτα αναμενόμενες, με τους Μάνταλο, Λιβάγια, Μπακασέτα να είναι πίσω από τον Πόνσε και οι Γκάλο, Λαμπρόπουλος, Τσιγκρίνσκι, Χουλτ να είναι οι τέσσερις στην άμυνα μπροστά από τον Μπάρκα.







Από την άλλη μεριά, ο Γιάννης Μαντζουράκης είχε στον άξονα της μεσαίας γραμμής τους Γκίνο, Κονέ, Ντ' Ούρσο, μπροστά τους τους Μπετινέλι, Ακόστα και Τριάδη με ελευθερία κινήσεων, ενώ τετράδα στην άμυνα αποτέλεσαν οι Στάθης, Κύργιας, Βαφέας και Οριουέλα.



Το ματς



Στον ρυθμό που ήθελε ο Γιάννης Μαντζουράκης και ο Απόλλωνας κύλησε το ματς στα πρώτα 20 λεπτά, καθώς το κύριο χαρακτηριστικό της αναμέτρησης ήταν το παιχνίδι στο χώρο της μεσαίας γραμμής και οι δυνατές μονομαχίες ανάμεσα στους ποδοσφαιριστές των δύο ομάδων. Βέβαια, για αυτό δεν... έφταιγε μόνο το «φτωχό» βράδυ των παικτών του Μαρίνου Ουζουνίδη, αλλά και η πολύ καλή δουλειά των γηπεδούχων, που είχαν σπάσει το ρυθμό της μεσοεπιθετικής γραμμής της «Ένωσης».



Είναι χαρακτηριστικό ότι οι καλές στιγμές (όχι κλασικές ευκαιρίες) για τους φιλοξενούμενους δημιουργήθηκαν από την ατομική ποιότητα του Λιβάγια (13’, 23’), αλλά οι αμυντικοί των γηπεδούχων και το κακό σουτ του Κροάτη αντίστοιχα δεν διατάραξαν την ισορροπία του 0-0.



Εξυπακούεται ότι η ΑΕΚ είχε την πρωτοβουλία των κινήσεων, αφού αυτό ήταν κάτι που ήθελε και ο Απόλλωνας και στο 33’ λίγο έλειψε η «Ελαφρά Ταξιαρχία» να ανοίξει το σκορ, όταν ο Μπετινέλι έβγαλε τη σέντρα, η μπάλα κόντραρε στον Τριάδη και μετατράπηκε σε ασίστ στον Ακόστα, που με δυνατό σουτ από κοντινή απόσταση και από πλάγια νικήθηκε από τον Μπάρκα.











Αυτή η ευκαιρία λειτούργησε σαν... ξυπνητήρι για την ΑΕΚ, καθώς τέσσερα λεπτά αργότερα, χρειάστηκε μία στιγμή ποιότητας στον αγωνιστικό χώρο για να ανοίξει το σκορ. Ο Μπακασέτας με ωραία τακουνιά βρήκε τον Μάνταλο, που με τη σειρά του ξεπέρασε τον Βαφέα με ωραία ενέργεια και με πλασέ νίκησε τον Χουάντερσον για το 1-0 στο 37'.







Το δεύτερο ημίχρονο άρχισε με τον Ουζουνίδη να προχωρά σε μία αναγκαστική αλλαγή (Άλεφ αντί του τραυματία Μοράν) και με την πρώτη κλασική χαμένη ευκαιρία της «Ένωσης». Ο Βραζιλιάνος χαφ έβγαλε τη σέντρα ακριβείας, ο Λιβάγια έπιασε την κεφαλιά αφού ξέφυγε από το μαρκάρισμα του Βαφέα, αλλά ο Χουάντερσον είχε την απάντηση στην προσπάθεια του Κροάτη, κρατώντας τη διαφορά των δύο ομάδων στο ένα γκολ.



Ήταν φανερό ότι οι παίκτες της ΑΕΚ έκαναν διαχείριση των δυνάμεών τους εν όψει του ματς της Τρίτης, αλλά ο Απόλλωνας ήθελε να δηλώσει την παρουσία του στο γήπεδο και στο 57' έχασε την ευκαιρία για το 1-1. Ο Τριάδης έκανε τη σέντρα για τον Μπετινέλι που είχε ξεφύγει από το μαρκάρισμα του Χουλτ, αλλά ο μεσοεπιθετικός του Απόλλωνα ήταν λίγο πιο μπροστά από την πορεία της μπάλας και δεν μπόρεσε να τη στείλει προς την εστία.















Ο Απόλλωνας ήταν φανερό ότι ήθελε, αλλά δεν μπορούσε και αυτή ήταν η μεγάλη διαφορά σε σχέση με την ΑΕΚ, αφού «Ένωση» ξεδίπλωσε και πάλι την ποιότητά της στο 85', κλειδώνοντας το ματς. Ο Κλωναρίδης - που με την παρουσία του ακόμα και ως αλλαγή κέρδισε πάλι πόντους - έκανε την κούρσα από τα δεξιά και ο Λιβάγια που κινήθηκε πολύ γρήγορα δεν δυσκολεύτηκε να «γράψει» το 2-0, που ήταν και το τελικό αποτέλεσμα.



Οι συνθέσεις των δύο ομάδων:



Απόλλων Σμύρνης (Γιάννης Μαντζουράκης): Χουάντερσον - Στάθης, Κύργιας, Βαφέας, Οριουέλα - Κονέ, Γκίνο, Ντ' Ούρσο (78’ Γκονζάλες) - Μπετινέλι, Ακόστα (76’ Σικαμπάλα), Τριάδης.



Πάγκος: Βάσιτς, Λούκιτς, Βάρκας, Γκαρός, Ρώσση, Ντεφεντερίκο



ΑΕΚ (Μαρίνος Ουζουνίδης): Μπάρκας – Γκάλο, Λαμπρόπουλος, Τσιγκρίνσκι, Χουλτ – Μπακασέτας (75’ Μπογέ), Μοράν (46’ λ.τ. Άλεφ), Σιμόες, Μάνταλος – Λιβάγια – Πόνσε (61’ Κλωναρίδης).



Πάγκος: Τσιντώτας, Μπακάκης, Τσόσιτς, Γιακουμάκης



Το LIVE της αναμέτρησης όπως το μετέδωσε το sportfm.gr:





: Ευάγγελος Γρατσάνης: Αθανάσιος Κολοσιώνης: Αντώνιος Δίπλαρης: Στέφανος Κουμπαράκης ON DEMAND: Όλα τα ρεπορτάζ στο επίσημο κανάλι του ΣΠΟΡ FM στο youtube